Diari Oficial de la Generalitat Valenciana


Sumari del DOGV 9195, del 15-10-2021 (2021/10048)

ORDRE 20/2021, de 7 d'octubre, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores de les ajudes a la ramaderia ecològica en pràctiques extensives a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9195

Data del DOGV
:   15-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10680


Data del document
:   07-10-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

ORDRE 20/2021, de 7 d'octubre, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores de les ajudes a la ramaderia ecològica en pràctiques extensives a la Comunitat Valenciana. [2021/10249]  
La Direcció General de Desenvolupament Rural exerceix les funcions establides en l'article 70 de la Llei 5/1983, de 30 de desembre, del Consell i les altres establides en l'ordenament jurídic, entre les quals figuren l'impuls de polítiques de desenvolupament rural, el foment de la producció ecològica i la valorització dels productes ecològics i el seu consum, i el foment de sistemes productius i sostenibles.  
La ramaderia extensiva és un sistema de producció sostenible i respectuós amb el medi ambient, que afavoreix el desenvolupament de les zones rurals, en el qual es fomenta l'aplicació de tècniques de producció amb races adaptades al territori, compatibles amb la protecció i millora del medi natural, el paisatge, els recursos naturals, el sòl i la diversitat biològica.  
La producció ecològica, com a sistema de gestió agrícola i/o ramader i de producció d'aliments, combina les millors pràctiques en matèria de medi ambient i clima, un nivell de biodiversitat elevat, la conservació dels recursos naturals i l'aplicació de normes exigents sobre el benestar animal i sobre la producció que responen a la demanda, expressada per un nombre de consumidors creixent, de productes obtinguts a partir de substàncies i processos naturals. Per tant, exerceix un paper social doble, aprovisionant, d'una banda, un mercat específic que respon a una demanda de productes ecològics per part dels consumidors i, per una altra, proporcionant al públic béns que contribueixen a la protecció del medi ambient, al benestar animal i al desenvolupament rural.  
  
Aquest model productiu es troba regulat pel Reglament (CE) 834/2007, del Consell, de 28 de juny, sobre producció i etiquetatge dels productes ecològics; pel Reglament (CE) 889/2008, de la Comissió, de 5 de setembre, pel qual s'estableixen disposicions d'aplicació del Reglament (CE) 834/2007 del Consell, de 28 de juny, sobre producció i etiquetatge dels productes ecològics, i pel Reglament (UE) 2018/848, del Parlament Europeu i del Consell, de 20 de maig.  
  
Malgrat les bondats que presenta aquest sistema de producció, el compliment dels requisits exigents que estableix la normativa sobre ramaderia ecològica i el declivi de la ramaderia extensiva, fa necessari donar suport a aquest sector i per això la Direcció General de Desenvolupament Rural considera convenient la publicació d'aquesta ordre, amb la finalitat de potenciar la producció, la transformació i el consum dels productes ramaders ecològics, la qual cosa suposa un instrument a favor de la competitivitat en el sector agrari, i oferir als consumidors, a través d'un sistema de control i certificació, una garantia objectiva de la presència d'una sèrie d'atributs de valor en el producte.  
Aquesta ordre, dotada amb fons propis de la Generalitat, aprova un nou règim d'ajudes dirigit a ramaders ecològics que operen d'acord amb el Reglament (CE) 834/2007, del Consell, de 28 de juny, i amb el Reglament (UE) 2018/848, del Parlament Europeu i del Consell, de 30 de maig, i realitzen pràctiques extensives en les seues explotacions.  
  
En aquest règim d'ajudes, és aplicable a les empreses dedicades a la producció primària de productes agrícoles el Reglament (UE) núm. 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352, de 24.12.2013), modificat pel Reglament (UE) núm. 2019/316, de la Comissió, de 21 de febrer de 2019, pel qual es modifica el Reglament (UE) núm. 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 51, de 22.02.2019).  
En el procés d'elaboració d'aquesta ordre, segons el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions, han emés informes l'Advocacia General de la Generalitat i la Intervenció Delegada de la conselleria competent en matèria de desenvolupament rural.  
Per tot això, a proposta de la persona titular de la direcció general competent en matèria de producció ecològica, de conformitat amb la Llei 38/2003, de 17 de novembre general de subvencions i fent ús de les atribucions conferides per l'article 28 de la Llei 5/1983, de 30 de desembre, del Consell, i també del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
ORDENE  
  
Apartat primer. Aprovació de les bases reguladores  
Aprovar les bases reguladores per a la concessió d'ajudes a la ramaderia ecològica en pràctiques extensives a la Comunitat Valenciana. Aquestes bases estaran vigents durant el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica i els seus organismes públics, per al període 2021-2023, aprovat per la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica (DOGV 9113, de 23.06.2021), contingudes en l'annex d'aquesta ordre.  
  
Apartat segon. Eficàcia  
2. Aquesta ordre produirà efectes des del dia de la publicació en el Diari Oficial de la Generalitat Valenciana.  
  
Apartat tercer. Règim impugnació  
Contra aquesta ordre, que esgota la via administrativa, es podrà interposar un recurs potestatiu de reposició, en el termini d'un mes des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos comptadors des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 7 d'octubre de 2021  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA  
  
  
  
ANNEX ÚNIC  
Bases reguladores per a la concessió d'ajudes a la ramaderia ecològica en pràctiques extensives a la Comunitat Valenciana  
  
Primera. Objecte  
L'objecte de les subvencions establides en aquest annex és cobrir parcialment les despeses derivades del manteniment de les explotacions dels ramaders ecològics certificats que realitzen pràctiques extensives en l'àmbit de la Comunitat Valenciana, en el programa de la qualitat dels aliments regulat en el Reglament (CE) 834/2007, del Consell, de 28 de juny; en el Reglament (UE) 2018/848, del Parlament Europeu i del Consell, de 20 de maig, i en el Reglament (CE) 889/2008, de la Comissió, de 5 de setembre.  
  
Segona. Beneficiaris i obligacions  
1. Podran ser persones beneficiàries de l'ajuda establida en aquesta ordre, les persones físiques o jurídiques que tinguen la seua explotació ramadera inscrita en el Registre d'Operadors Titulars d'Explotacions Agropecuàries (Registre de productors), d'acord amb la normativa que regule la producció i l'etiquetatge dels productes ecològics, i del Comité d'Agricultura Ecològica de la Comunitat Valenciana (CAECV), a la data de presentació de les sol·licituds d'ajuda en la convocatòria corresponent.  
2. Amb caràcter general, els beneficiaris de les ajudes hauran de complir les obligacions següents:  
a) Estar inscrit en el Registre d'Explotacions Ramaderes (REGA) de la Comunitat Valenciana en alguna de les espècies següents en règim extensiu: boví, oví, caprí, equí o apícola.  
b) Tindre l'explotació ramadera inscrita i no tindre retirada definitivament la certificació en el Registre d'Operadors Titulars d'Explotacions Agropecuàries (Registre de productors), d'acord amb l'article 4 i l'article 34 de l'Ordre 30/2010, de 3 d'agost, de la Conselleria d'Agricultura, Pesca i Alimentació, per la qual s'aprova el text del Reglament sobre producció i etiquetatge dels productes ecològics i del Comité d'Agricultura Ecològica de la Comunitat Valenciana (CAECV).  
  
c) Acreditar, mitjançant declaració responsable, que el beneficiari comercialitza almenys un 20 % de la seua producció com a ecològica, des de l'1 de novembre de l'anualitat anterior a cada convocatòria d'ajudes fins a l'1 de novembre de l'anualitat de cada convocatòria d'ajudes. El compliment d'aquesta obligació s'exigirà únicament si així està establit en la convocatòria d'ajudes corresponent.  
d) Acreditar, amb anterioritat a dictar-se la proposta de resolució de concessió, trobar-se al corrent en el compliment de les obligacions tributàries i davant de la Seguretat Social. D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud de l'ajuda comporta l'autorització a l'òrgan gestor del procediment per a obtindre directament les dades d'identitat del sol·licitant o, si escau, del representant legal i d'estar al corrent amb el compliment de les obligacions tributàries i davant de la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, ha d'indicar-ho expressament en el formulari, i queda obligat a aportar els documents acreditatius corresponents.  
  
e) Sotmetre's a les actuacions de comprovació, que efectue l'òrgan concedent, així com qualssevol altres de comprovació i control financer que corresponguen a la Intervenció General en relació amb les subvencions i ajudes concedides i a les establides en la legislació del Tribunal de Comptes, i a aportar tota la informació que li siga requerida en l'exercici d'aquestes actuacions. Així mateix, ha de sotmetre's als controls sobre el terreny i a posteriori que realitze l'òrgan competent.  
  
f) Acreditar, mitjançant declaració responsable, la no concurrència de cap de les circumstàncies previstes en els punts 2 i 3 de l'article 13 de la Llei 38/2003, general de subvencions.  
g) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud o obtenció d'altres ajudes per a la mateixa finalitat per altres administracions o ens públics, així com la modificació de les circumstàncies que hagueren fonamentat la concessió de la subvenció en els termes d'aquesta ordre. En el cas que la sol·licitud o concessió d'altres ajudes, o la modificació de les circumstàncies que hagueren motivat la concessió de l'ajuda, s'efectuen durant la tramitació de l'expedient, aquesta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) Presentar, si escau, declaració responsable de les ajudes de minimis concedides al sol·licitant durant els dos exercicis fiscals anteriors i durant l'exercici fiscal en curs, amb la indicació de l'import, l'organisme, la data de concessió i el règim d'ajudes en què s'empara, o en el seu cas, declaració de no haver-ne rebut cap.  
i) Acreditació mitjançant declaració responsable del compliment de la normativa sobre integració laboral de persones amb discapacitat, o en el seu cas, l'exempció d'aquesta obligació, a aquells empresaris, persones físiques o jurídiques, que sol·liciten subvencions o ajudes econòmiques de la Generalitat.  
j) Reintegrar els fons percebuts quan siga procedent conforme al que s'estableix en els articles 36, 37 i 40 de la Llei 38/2003, de 17 de novembre, general de subvencions.  
k) Qualsevol altra que legalment li corresponga com a beneficiari de subvencions públiques.  
3. L'incompliment de les obligacions anteriors donarà lloc a l'exigència de les responsabilitats que corresponguen, d'acord amb la legislació vigent.  
  
Tercera. Quantia de les ajudes  
1. L'import subvencionable serà de 150 euros per unitat de bestiar major (UGM) d'animal reproductor o rusc. Els índexs de conversió a unitats de bestiar major (UGM) són els següents:  
Boví, equí: 1 UGM per animal reproductor.  
Oví, caprí, ruscos: 0,15 UGM per animal reproductor o rusc.  
  
2. La quantia de l'ajuda que s'atorgue per beneficiari no podrà superar l'import de 5.000 euros anuals.  
3. Respecte als imports totals de les ajudes de minimis s'ajustaran al que es disposa en la clàusula tretzena.  
  
Quarta. Comissió de valoració  
1. Assistirà a l'òrgan instructor un òrgan col·legiat que serà el responsable de realitzar l'estudi, la valoració i la consideració com a beneficiàries de les persones sol·licitants de la subvenció.  
2. L'òrgan col·legiat es constituirà com a comissió de valoració i estarà integrat per:  
a) Presidència: la persona titular del servei amb competències en matèria de producció ecològica, innovació i tecnologia.  
b) Vocals: dues persones integrants d'aquest servei, una de les quals exercirà les funcions de secretària una. Es procurarà que en el nomenament o designació de les persones integrants de la comissió de valoració existisca una presència paritària de dones i homes en atenció al que es disposa en l'article 4 bis i article 10 de la Llei 9/2003, de 2 d'abril, de la Generalitat, per a la igualtat entre dones i homes.  
  
Cinquena. Sol·licitud i documentació per presentar  
1. Es publicaran en el Diari Oficial de la Generalitat Valenciana la convocatòria o les convocatòries corresponents d'acord amb el procediment i els criteris fixats en aquestes bases reguladores.  
2. Les sol·licituds de subvenció s'hauran de dirigir a la direcció general competent en matèria de producció ecològica. El termini de presentació de sol·licituds i la forma de presentació es determinarà en cada convocatòria. Respecte al termini per a la presentació de sol·licituds aquest no serà inferior a quinze dies hàbils comptadors des de l'endemà de la publicació de la convocatòria en el Diari Oficial de la Generalitat Valenciana.  
3. S'haurà de presentar un model de domiciliació bancària emplenat i signat degudament. Si tal com s'indica en el punt 5 d'aquesta base, el document ha sigut presentat en anualitats anteriors, s'haurà d'indicar en la sol·licitud, i assenyalar el número de compte en el qual se sol·licita cobrar l'ajuda.  
4. Quan es produïsca la convocatòria de les ajudes, la presentació de sol·licituds es realitzarà preferentment per mitjans telemàtics, utilitzant els models normalitzats i documents que es publicaran en la seu electrònica de la Generalitat (https://sede.gva.es/). Per a poder presentar sol·licituds de manera telemàtica, la persona sol·licitant haurà de disposar de signatura electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física). En el cas de presentar un certificat digital de persona física i que s'actue en representació d'una persona jurídica, s'haurà de presentar l'acreditació de la representació de l'entitat sol·licitant.  
Respecte a la manera de relacionar-se amb l'Administració de les persones físiques i/o jurídiques, s'actuarà d'acord amb el que s'estableix en els apartats 1 i 2 de l'article 14, de la Llei 39/2015 d'1 d'octubre, del procediment administratiu comú de les administracions públiques.  
  
5. No serà necessari aportar aquella documentació que ja s'haja presentat anteriorment davant aquesta Administració, sempre que no hagen variat les dades que hi continga i continuen vigents. En aquest cas haurà de posar-se en coneixement de l'òrgan gestor la documentació de què es tracte, el procediment, l'expedient, l'any i la unitat administrativa en la qual es va presentar la documentació requerida.  
6. La direcció general competent en matèria de producció ecològica es reserva el dret de sol·licitar informació complementària, a la referida anteriorment, quan així ho estime convenient.  
7. Mitjançant la presentació de la sol·licitud la persona sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, i queda a la disposició de la Generalitat per a la comprovació, el control i la inspecció posterior que s'estimen oportuns.  
8. L'òrgan gestor del procediment d'aquest procediment està autoritzat a la consulta de les dades d'estar al corrent amb la Tresoreria de la Seguretat Social. No obstant això, si desitja oposar-se a això, és imprescindible que indique a continuació la informació concreta a la consulta de la qual s'oposa i els motius que ho justifiquen. Si s'oposa, queda obligat a aportar els documents acreditatius corresponents.  
  
9. L'òrgan gestor del procediment ha d'estar autoritzat per l'interessat per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, haurà d'aportar els documents acreditatius corresponents.  
  
10. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, l'administració podrà verificar l'exactitud de les dades de caràcter personal aportades per les persones interessades amb la finalitat de comprovar-ne l'exactitud.  
  
Sisena. Instrucció del procediment de concessió  
1. L'òrgan encarregat de l'ordenació i la instrucció del procediment serà el servei competent en matèria de producció ecològica i innovació. L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals ha de formular-se la proposta de resolució, inclosa la tramitació dels expedients.  
2. En el supòsit que les sol·licituds no complisquen els requisits exigits o la documentació presentada no siga la preceptiva es requerirà per escrit als sol·licitants perquè en un termini de 10 dies esmenen o aporten la documentació d'acord amb el que se'ls ha requerit, amb la indicació expressa que si no ho fan així, es considerarà que desisteixen de la seua sol·licitud de subvenció, amb la resolució prèvia, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques.  
3. L'òrgan instructor pot requerir al sol·licitant informació més ampliada, i efectuar les actuacions que considere necessàries per a la determinació i comprovació de dades, tot això a l'efecte d'una tramitació del procediment adequada fins a la resolució d'aquest.  
4. L'òrgan instructor una vegada comprovat que les sol·licituds compleixen els requisits dels apartats anteriors, i vist l'informe de la comissió de valoració a la qual fa referència quarta d'aquesta ordre, elaborarà la proposta de resolució a l'òrgan competent perquè la resolga.  
  
  
Setena. Procediment de concessió  
1. Mitjançant la convocatòria corresponent s'establirà el termini per a la presentació de les sol·licituds d'ajuda, la línia i la dotació pressupostària assignada a aquesta convocatòria.  
2. La concessió de les ajudes s'atorgarà a tots els interessats que formulen la sol·licitud en termini i acrediten el compliment degut de tots els requisits, amb el límit fixat en cada cas amb el crèdit disponible, i es prorratejarà aquest crèdit entre la despesa subvencionable total esmentada en el punt 1 de la base tercera per a aquelles sol·licituds que complisquen els requisits establits en el punt 2 de la base segona d'aquesta ordre.  
En el cas que no existisca crèdit suficient per a atendre tota la despesa considerada subvencionable, es prorratejarà el crèdit disponible, realitzant una ponderació entre els beneficiaris que complisquen els requisits indicats en el paràgraf anterior, conformement a la quantia de l'ajuda per atorgar a cadascun d'ells si no existira la insuficiència de crèdit anteriorment esmentada.  
3. La proposta de la concessió de les sol·licituds presentades l'efectuarà l'òrgan instructor a l'òrgan competent per a la resolució, una vegada vist l'informe elaborat per la comissió de valoració.  
4. Les sol·licituds d'ajudes les resoldrà la persona titular de la direcció general amb competències en matèria de producció ecològica, amb la proposta prèvia de l'òrgan instructor, per delegació de la persona titular de la conselleria amb competències en agricultura.  
5. El termini de màxim de resolució i notificació s'estableix en sis mesos, comptadors des de la data de l'inici del termini de presentació de sol·licituds. La falta de resolució en termini tindrà efectes desestimatoris en els termes establits en l'article 25 de Llei 39/2015, d'1 d'octubre, del procediment administratiu comú de les administracions públiques, així com en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana, i s'entendrà el silenci administratiu com a desestimatori de la sol·licitud d'ajuda.  
6. La resolució serà motivada d'acord amb el que s'estableix en aquesta ordre i contindrà la informació següent: la despesa subvencionable, la quantia de les ajudes concedides com a percentatge de la despesa subvencionable en equivalent de la subvenció bruta, així com el caràcter de minimis, fent referència expressa al títol i a la publicació del Reglament en el DOUE.  
  
Huitena. Modificació de la resolució, reintegrament i sancions  
1. Tota alteració de les condicions tingudes en compte per a la concessió de la subvenció així com l'obtenció d'altres subvencions i ajudes concedides per qualsevol altra entitat pública o privada, haurà de ser notificada i justificada per escrit a la direcció general amb competència en matèria de producció ecològica, i podrà donar lloc a la modificació de la resolució de concessió de la subvenció, sempre que se salvaguarden els requisits mínims establits en aquesta ordre i la finalitat per a la qual es va concedir l'ajuda. Amb aquesta finalitat, la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura, dictarà la resolució de liquidació oportuna en la qual es reajustaran els imports de la subvenció concedida segons la nova base, i s'iniciarà, si escau, el procediment de reintegrament previst en els articles 36 i 37 de la Llei 38/2003, de 17 de novembre, general de subvencions, així com en el títol X capítol III de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Sense perjudici del que s'estableix en els apartats anteriors, quan els fets puguen ser constitutius d'infracció administrativa s'iniciarà el procediment sancionador corresponent, segons el que s'estableix en el títol IV de la Llei 38/2003, de 17 de novembre, general de subvencions en els preceptes bàsics, i també en el títol X capítol IV de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Novena. Justificació i pagament de l'ajuda  
1. A fi de pagar de la subvenció, l'òrgan instructor comprovarà prèviament la justificació adequada de la subvenció concedida, així com la realització de l'activitat subvencionada i el compliment de totes les obligacions que es deriven de l'aplicació d'aquesta ordre.  
  
2. A la vista del compliment dels requisits indicats en el punt anterior, i a proposta de l'òrgan instructor, l'òrgan competent per a la resolució resoldrà sobre els pagaments parcials o totals de l'ajuda.  
  
3. El nombre de caps/ruscos per al càlcul de les unitats de bestiar major (UGM) de cadascun dels beneficiaris, es basarà en les dades proporcionades per una certificació emesa pel CAECV, que indicarà els operadors i censos a la data de presentació de sol·licituds, la qual serà remesa pels beneficiaris a l'òrgan gestor de les ajudes.  
4. L'òrgan gestor de les ajudes sol·licitarà als beneficiaris, prèviament a l'emissió de la resolució de concessió i pagament de l'ajuda, la documentació justificativa de la comercialització d'almenys el 20 % de la seua producció com a ecològica, sempre que aquesta obligació s'exigisca en la convocatòria d'ajudes corresponent. El termini per a presentar la documentació justificativa d'aquesta obligació serà del 2 al 30 de novembre de l'anualitat de la convocatòria d'ajudes.  
5. D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud de pagament de l'ajuda comporta l'autorització a l'òrgan gestor del procediment per a obtindre directament les dades d'identitat del sol·licitant o, si escau, del representant legal i d'estar al corrent amb el compliment de les obligacions tributàries i davant de la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari, i quedarà obligat a aportar els documents acreditatius corresponents. L'absència d'oposició expressa per part de l'interessat en presumeix l'autorització per a efectuar la consulta o l'obtenció de la informació esmentada.  
  
  
Desena. Controls i seguiment  
1. La direcció general competent en matèria de producció ecològica establirà els mecanismes de control precisos per a assegurar el compliment de la finalitat per a la qual les subvencions són concedides, i aquests seran els reflectits en l'apartat següent.  
2. A més dels controls administratius, tant de les sol·licituds d'ajuda com de pagament, i que tindran per objecte comprovar el compliment efectiu del que s'estableix en aquestes bases i en la normativa d'aplicació, haurà de comprovar-se:  
a) L'existència de documents comptables o d'un altre tipus, en poder dels organismes o les empreses que duguen a terme les actuacions objecte d'ajuda, que justifiquen els pagaments realitzats pel beneficiari.  
b) La veracitat de la documentació acreditativa del contingut de les declaracions responsables presentades pel sol·licitant al llarg del procediment de sol·licitud de l'ajuda i de sol·licitud de pagament.  
c) La conformitat de la destinació efectiva o prevista de les actuacions amb la descripció efectuada en la sol·licitud d'ajuda.  
d) La conformitat de l'execució de les actuacions objecte de finançament públic amb la normativa vigent.  
e) El compliment dels compromisos i de les obligacions derivats de la concessió d'ajuda.  
3. La comprovació administrativa de la justificació documental de la subvenció es realitzarà mitjançant la revisió de la documentació preceptiva per al pagament, establida en aquestes bases i en la convocatòria. La comprovació material es portarà a cap en els termes previstos en el pla de control que elaborarà amb aquesta finalitat la direcció general competent en matèria de producció ecològica en els termes establits en l'article 169.3 de la Llei 1/2015. El control podrà consistir no sols en la verificació del compliment dels requisits i de les obligacions específiques establides en les bases reguladores i en la convocatòria, sinó també en visites a la seu de les entitats beneficiàries a l'efecte de verificar l'execució de la finalitat i, fins i tot, examinar els registres comptables, comptes o estats financers, i la documentació que els suporte.  
  
4. A l'efecte del control de les ajudes concedides es portarà un registre detallat de les ajudes de minimis individuals que haurà de mantindre's durant deu exercicis fiscals a partir de la data de concessió de l'ajuda.  
  
Onzena. Concurrència i compatibilitat amb altres subvencions  
1. Les ajudes de minimis no s'acumularan amb cap ajuda estatal en relació amb els mateixos costos subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
2. L'import total de les ajudes de minimis concedides a una única empresa dedicada a la producció primària de productes agrícoles no excedirà de 20.000 euros durant qualsevol període de tres exercicis fiscals. L'import acumulat de les ajudes de minimis concedides per un Estat membre a empreses actives en la producció primària de productes agrícoles durant un període qualsevol de tres exercicis fiscals no excedirà del límit nacional de 028.527.471 euros, indicat en l'annex del Reglament (UE) núm. 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352, de 24.12.2013), modificat pel Reglament (UE) núm. 2019/316, de la Comissió, de 21 de febrer de 2019, pel qual es modifica el Reglament (UE) núm. 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 51, de 22.02.2019).  
  
3. Així mateix, l'import total de les ajudes de minimis acollides al Reglament (UE) núm. 1407/2013, concedides a una única empresa no dedicada a la producció primària de productes agrícoles no excedirà de 200.000 euros durant qualsevol període de tres exercicis fiscals. Si una empresa opera tant en el sector de la producció primària de productes agrícoles com en el de la pesca i l'aqüicultura, les ajudes de minimis concedides a les activitats en el sector de la producció agrícola en virtut d'aquest reglament podran acumular-se amb les ajudes de minimis per a les activitats d'aquest últim sector de conformitat amb el Reglament (UE) núm. 717/2014 fins al límit màxim fixat en aquest reglament, a condició que el centre gestor de què es tracte garantisca, per mitjans apropiats com la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides conformement al Reglament (UE) núm. 717/2014.  
4. El que es disposa s'entén sense perjudici de les modificacions als límits de l'import acumulat que puga establir la normativa comunitària europea, els quals seran d'aplicació directa.  
  
Dotzena. Normativa d'aplicació  
Les ajudes regulades en aquesta ordre es regiran, pel que s'hi disposa i, a més, pel que s'estableix en la normativa comunitària d'aplicació, i que bàsicament està constituïda, en aquest cas pels següents cossos normatius:  
1. El Reglament (UE) núm. 1408/2013 de la Comissió, de 18 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector agrícola (DOUE L 1352, de 24.12.2013), amb excepció de:  
a) les ajudes l'import de les quals es fixe sobre el preu o la quantitat dels productes comercialitzats;  
b) les ajudes a activitats relacionades amb l'exportació a països tercers o estats membres, en concret les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents relacionades amb l'activitat exportadora;  
c) les ajudes condicionades a la utilització de productes nacionals en lloc d'importats.  
2. Per la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
3. Per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Tretzena. Protecció de dades de caràcter personal  
1. El procediment administratiu derivat d'aquesta norma comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la conselleria competent en matèria d'agricultura (http://www.agroambient.gva.es/es/registre-de-tractaments). En concret, la informació bàsica del tractament s'indicarà en la convocatòria d'ajudes corresponent.  
3. Quan la persona sol·licitant o, el representant legal, aporte dades de caràcter personal de terceres persones en el procediment administratiu, tindrà l'obligació d'informar-les dels punts següents:  
  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix l'autorització per llei de les persones les dades de les quals es consultaran, la persona sol·licitant o el representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
- Del dret d'oposició que l'assisteix al fet que l'Administració tracte les seues dades, i en aquest cas, haurà de comunicar aquesta oposició a l'Administració als efectes oportuns.  
  
Catorzena. Clàusula de transparència  
Les persones i entitats beneficiàries han de complir el que s'estableix en l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 3 de la Llei 2/2015, de 2 d'abril de la Generalitat, de transparència, bon govern i participació ciutadana de la Comunitat Valenciana, i de l'article 18 de la Llei 38/2003, de 26 de novembre, general de subvencions, respecte a l'obligatorietat de donar la publicitat adequada del caràcter públic del finançament de les actuacions objecte de subvenció.  
  
  
Quinzena. Informació i publicitat  
1. La direcció general competent en matèria de producció ecològica col·laborarà i promourà la publicació adequada en un lloc web global dedicat a les ajudes estatals d'àmbit nacional o regional.  
2. Les subvencions que es convoquen o concedisquen els serà aplicable el que s'estableix en els articles 18 i 20 de la Llei 38/2003, de 17 de novembre, en matèria de publicitat i transparència.  
3. Així mateix, els beneficiaris hauran de donar publicitat de les subvencions i ajudes percebudes en els termes i les condicions establits en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, respecte de l'obligatorietat de donar la publicitat adequada del caràcter públic del finançament de les actuacions objecte de subvenció, d'acord amb el que s'estableix en els punts 2 i 3 de l'article 3 de la Llei 2/2015.